Kommissionens forordning (EF) nr. 2040/2002

af 15. november 2002

om overvågningsforanstaltninger vedrørende indførsel af tekstilvarer med oprindelse i Den Syriske Arabiske Republik

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel(1), senest ændret ved forordning (EF) nr. 1309/2002(2), særlig artikel 11, stk. 1, litra b), og

ud fra følgende betragtninger:

(1) Kommissionens forordning (EF) nr. 956/2001(3) udløber den 17. november 2002.

(2) Overvågningen i de sidste 18 måneder har vist, at der, efter at overvågningen er blevet indført, er sket en stabilisering af de seneste tre års voldsomme stigning i Fællesskabets import af yderst prisbilligt bomuldsgarn (kategori 1) med oprindelse i Den Syriske Arabiske Republik (fra næsten nul i 1996 til 10 % af EF-importen i 2000).

(3) Kommissionens undersøgelser i 2001 og 2002 har vist, at stigningen i Syriens produktionskapacitet og samtidig hermed landets eksportsalg til EU hang sammen med en stigning i kapaciteten til fremstilling af bomuldsgarn i Syrien. Salget tager næsten udelukkende sigte på eksport og er hovedsagelig koncentreret om EU-markedet. Desuden kan det ikke udelukkes, at en yderligere kapacitetsstigning kan føre til en ny kraftig stigning i Syriens eksport til EU.

(4) De samme undersøgelser konkluderede også, at den pågældende eksport efter en betydelig stigning i den syriske eksportmængde i perioden fra 1998 til 2000 nu er stabil, men stadig betydelig, og at Syriens gennemsnitlige eksportpriser til EU stadig falder og er blandt de laveste EU-importpriser.

(5) I betragtning af resultaterne af de hidtidige undersøgelser og især det forhold, at priserne, hvis Syrien indsætter ny kapacitet til fremstilling af bomuldsgarn, kan falde yderligere i løbet af de kommende måneder og eksporten til EU på ny stige, bør importen af bomuldsgarn (kategori 1) med oprindelse i Den Syriske Arabiske Republik fortsat overvåges nøje. Det er derfor relevant at forlænge den overvågningsmekanisme, der blev indført ved Kommissionens forordning (EF) nr. 956/2001, med atten måneder. Følgelig bør bomuldsgarnvarer, der afsendes fra Den Syriske Arabiske Republik og bringes i fri omsætning i Fællesskabet, være genstand for overvågning, og kravene i artikel 14, stk. 1, 2, 3 og 4, i forordning (EF) nr. 517/94 om forelæggelse af et importdokument anvendes.

(6) For at undgå en afbrydelse af den omhandlede importordning er det ønskeligt, at denne forordning træder i kraft den 18. november 2002.

(7) Disse foranstaltninger er i overensstemmelse med udtalelse fra det udvalg, der er nedsat ved forordning (EF) nr. 517/94 -

UDSTEDT FØLGENDE FORORDNING:

Artikel 1

Indførsel i Fællesskabet af bomuldsgarn (kategori 1) med oprindelse i Den Syriske Arabiske Republik, der er bragt i fri omsætning i Fællesskabet, skal omfattes af en forudgående fællesskabsovervågning.

Artikel 2

Denne forordning træder i kraft den 18. november 2002.

Den gælder i 18 måneder.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. november 2002.

På Kommissionens vegne

Pascal Lamy

Medlem af Kommissionen

(1) EFT L 67 af 10.3.1994, s. 1.

(2) EFT L 192 af 20.7.2002, s. 1.

(3) EFT L 134 af 17.5.2001, s. 31.